Kennarar í MR mótmæla harðlega áformum menntamálaráðherra um styttingu náms Kennarar í MR mótmæla harðlega áformum menntamálaráðherra um styttingu náms Félag kennara í Menntaskólanum í Reykjavík hefur sent frá sér ályktun þar sem áformum menntamálaráðherra um að stytta nám til stúdentsprófs er mótmælt harðlega . Félagið mótmælir jafnframt þeirri „ staðleysu að stytting náms úr fjórum árum í þrjú feli ekki í sér minni menntun “ og bendir á að íslenskir nýstúdentar eigi nú þegar í erfiðleikum með að fá nám sitt metið sem fullnægjandi undanfara háskólanáms erlendis . Þá er menntamálaráðherra hvattur til að „ viðurkenna að fjölbreytt námsframboð og sveigjanlegur námshraði laðar nemendur fremur en ella að framhaldsnámi þar sem flestir finna nám og námsframvindu við hæfi , “ eins og segir í ályktun félagsins . Ályktunin er svohljóðandi : Félag kennara Menntaskólans í Reykjavík mótmælir harðlega fyrirhuguðum áformum menntamálaráðherra um að stytta nám til stúdentsprófs og þeirri skerðingu á námi sem það hefur í för með sér . FKMR mótmælir því sem augljósri staðleysu að stytting náms úr fjórum árum í þrjú feli ekki í sér minni menntun . FKMR bendir á að nú þegar eigi íslenskir nýstúdentar í erfiðleikum með að fá nám sitt metið sem fullnægjandi undanfara háskólanáms erlendis og mótmælir því að nú eigi að gera samanburð við það sem gengur og gerist á Vesturlöndum enn erfiðari . FKMR líst illa á að steypa skuli alla framhaldsskóla í sama mót þannig að nám á Íslandi verði einsleitara en það er þegar orðið og leggur þess í stað til að gera hvern skóla sjálfstæðari . Félagið hvetur ráðherra til að viðurkenna að fjölbreytt námsframboð og sveigjanlegur námshraði laðar nemendur fremur en ella að framhaldsnámi þar sem flestir finna nám og námsframvindu við hæfi . Að lokum fordæmir FKMR menntastefnu sem byggist einvörðungu á skammsýnum fjármálahugmyndum og hvetur yfirvöld menntamála til þess að líta á menntun sem framtíðarfjárfestingu einstaklinga og samfélags í hagrænu og menningarlegu tilliti . Fyrir hönd FKMR Guðjón Ragnar Jónasson formaður